Testisin möödunud kevadel üht teise mandri päritolu lõiget ning sain mõned nädalad tagasi tänutäheks pakikese. Sellest pakikesest tegin juttu juba Siin. Nüüd on olnud ka mahti seda agregaati nimega ban-rol (kas keegi teab eesti keelset nimetust?) katsetada. Üleliigselt informatsiooni selle kohta internetis ei leidu, küll aga leidsin kaks linki, mis selle kasutamist demonstreerivad.
Üldjuhul suhtun igasugustesse abividinatesse võrdlemisi skeptiliselt, sest tihti saab nö kilplasetööna asja kiiremini tehtud, kui vidinate “abiga”. Siinkohal pean aga tunnistama, et kõnealune vidin on üllatuslikult kasutatav ning tuleb tunnistada, et šifooni töödeldes otsin selle rulli teine kordki välja.
Nimelt on see vidin mõeldud siis peenpalistuse tegemiseks. Mina katsetasingi seda just šifooniga, sest tavaliselt teeksin selle peenpalistust nii nagu Selle seeliku juures. Selle vidina abiga saab aga kena ühtlase ja peenikese palistuse teha nii, et näha jääb vaid üks õmblusrida. Kuidas? Esmalt tuleb lõigata palistuse pikkusele vastav riba ning sellel ultusäär sirgelt ära lõigata. Seejärel eemaldada nii mitu niiti, kui laia palistuse soov on.
Järgmisena tuleb see lihtsalt mööda tekkinud “kammi” palistatava kanga paremale poolele õmmelda. Kindlasti tuleb seda teha täpselt kammi servast, et palistus jääks ühtlane, aga samuti ei tohi abivahendit kanga külge kinni õmmelda.
Järgmiseks tuleb töö ümber keerata ning moodustada palistus. Tugevad “kammi harjased” hoiavad palistust ilusti ühe laiusena ning palistuse saab hõlpsasti õmmelda.
Nüüd ei ole muud, kui kamm eemaldada ja tunda rõõmu ilusast peenpalistusest!
Tore on ka see, et abivahendit saab korduvkasutada, kuigi minul jäi seda pakun, et üle meetri veel rulli.
Jama on vaid see, et leidsin internetist vaid ühe koha, kus seda müüakse ning ülemaailmselt postitatakse – “The Sewing Place” on see koht.
Õpetusi leidsin internetist tervelt kaks.
Esimene BurdaStyle lehelt: http://www.burdastyle.com/techniques/how-to-sew-a-perfect-baby-hem
Teine Oliver+S blogist: http://oliverands.com/community/blog/2014/04/narrow-hem-with-ban-rol.html
Igatahes, kui keegi kuskil sellist asja müügil näeb, siis andke märku. Hea meelega varuksin endale seda sahtlisse. See abivahend tõepoolest aitab ning kiirendab tööd.